سدھیر (پاکستانی اداکار)

شاہ زمان المعروف سدھیر، لالہ سدھیر  (پیدائش: 25 جنوری 1921ء- وفات: 19 جنوری 1997ء) پاکستانی فلمی صنعت کے مشہور و معروف اداکار، ہدایتکار اور فلم سازتھے۔ انہیں ایکشن اور جنگجو ہیرو بھی کہا جاتا ہے کیونکہ زیادہ تر کردار انہوں نے ایک بہادر اور لڑاکا انسان کے ادا کیے۔

حالات زندگی و فنی خدمات 
سدھیر 1922ء کو لاہور، صوبہ پنجاب (برطانوی ہند) میں پیدا ہوئے۔ ان کا اصل نام شاہ زمان خان آفریدی تھا لیکن فلمی صنعت میں سدھیر اور لالہ سدھیر کے نام سے مشہور ہوئے۔ لالہ سدھیر کی فلمی زندگی کا آغاز تقسیم ہند سے پہلے بمبئی میں بننے والی فلم فرض سے ہوا تھا۔ تقسیم ہند کے بعد انہوں نے ہدایت کار شیخ محمد حسین کی فلم ہچکولے سے اپنے پاکستانی کیریئر کا آغاز کیا، تاہم ان کی اصل شہرت کا آغاز ہدایت کار سبطین فضلی کی فلم دوپٹہ سے ہوا۔ اس فلم میں ہیروئن کا کردار ملکہ ترنم نورجہاں نے ادا کیا تھا۔

سدھیر کی 1954ء میں بننے والی فلم سسی پہلی اردو فلم تھی جو گولڈن جوبلی ثابت ہوئی۔ 1956ء میں دلا بھٹی، ماہی منڈا اور 1957ء میں یکے والی بہت کامیاب فلمیں ثابت ہوئیں۔ صرف یکے والی نے اتنا بزنس کیا کہ اس کے فلم ساز باری ملک نے باری اسٹوڈیو کے نام سے بہت بڑا فلم اسٹوڈیو تعمیر کیا۔ 1956ء میں سدھیر نے فلم باغی میں کام کیا جس کے ہدایتکار اشفاق ملک تھے۔ اس فلم کو چین میں خصوصی ایوارڈ بھی ملا۔ ان کی دیگر مقبول فلموں میں بغاوت، جی دار، حکومت، چاچا خوامخواہ، ڈاچی، ماں پتر، ابا جی، چٹان، حاتم، جانی دشمن، لاٹری، ٹھاہ، جھومر اور ان داتا شامل ہیں۔

سدھیر نے 200 سے زائد فلموں میں اپنے وقت کی معروف ہیروئینوں کے مقابل مختلف کردار کیے، جن میں نورجہاں، صبیحہ خانم، مسرت نذیر، یاسمین، آشا پوسلے، لیلیٰ، راگنی، زیبا، دیبا، شمیم آرا، ریحانہ، نیئر سلطانہ، حسنہ، نیلو، نجمہ، فردوس، نغمہ، سلونی، شیریں، بہار بیگم اور رانی نمایاں ہیں۔

شادی 
سدھیر نے پانچ شادیاں کیں، دو شادیاں خاندان میں ہوئیں، تیسری اداکارہ شمی سے ہوئی، چوتھی شادی فلم اداکارہ زیبا سے کی جو جلد ہی ختم ہو گئی۔ زیبا نے بعد میں فلم اداکار محمد علی سے شادی کی۔

بحیثیت اداکار مشہور فلمیں 
 ہچکولے
 ماہی منڈا
 یکے ولی
 دلا بھٹی
 سسی
 ڈوپٹہ* کرتار سنگھ
 ماں پتر
 ڈاچی
 ٹھاہ
 لاٹری
 انار کلی
 مرزا صاحباں
 باغی
 حاتم
 آنکھ کا نشہ
 جھومر
 اَن داتا
 چاچا خوامخواہ
 جی دار
 ساحل
 نوراں
 گل بکاؤلی
 سوہنی
 حکومت
 مرزا غالب
 دشمن کی تلاش

اعزازات 
سدھیر کو 1970ء میں پنجابی فلم ماں پتر  اور 1974ء میں ایک اور پنجابی فلم لاٹری  پر بہترین اداکار  کا نگار ایوارڈ دیا گیا۔ 1981ء میں انہیں 30 سالہ فلمی خدمات پر حسن کارکردگی کے خصوصی نگار ایوارڈ سے نوازا گیا۔

وفات 
سدھیر 19 جنوری، 1997ء کو لاہور، پاکستان میں وفات پاگئے۔ وہ لاہور میں ڈیفنس سوسائٹی کے قبرستان میں آسودۂ خاک ہیں۔

حوالہ جات 

1921ء کی پیدائشیں
1922ء کی پیدائشیں
1997ء کی وفیات
بیسویں صدی کے پاکستانی اداکار
بیسویں صدی کے پاکستانی مرد اداکار
پاکستانی فلم پروڈیوسر
پاکستانی فلم ہدایت کار
پاکستانی مرد فلمی اداکار
پاکستانی مسلم شخصیات
پشتون شخصیات
لاہور کے فلم ہدایت کار
لاہور کے فنکار
لاہور کے مرد اداکار
نگار اعزاز جیتنے والی شخصیات
ہندی سنیما کے مرد اداکار
Short description is different from Wikidata